input: KOMISSION ASETUS (EU) N:o 1096/2014,
  annettu 15 päivänä lokakuuta 2014,
  Euroopan parlamentin ja neuvoston asetuksen (EY) N:o 396/2005 liitteiden II, III ja V muuttamisesta siltä osin kuin on kyse karbaryylin, prokymidonin ja profenofossin jäämien enimmäismääristä tietyissä tuotteissa tai niiden pinnalla
  (ETA:n kannalta merkityksellinen teksti)
  EUROOPAN KOMISSIO, joka
  ottaa huomioon Euroopan unionin toiminnasta tehdyn sopimuksen,
  ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan, 16 artiklan 1 kohdan d alakohdan, 18 artiklan 1 kohdan b alakohdan ja 49 artiklan 2 kohdan,
  sekä katsoo seuraavaa:
  (1)
  Karbaryylin, prokymidonin ja profenofossin jäämien enimmäismäärät vahvistettiin asetuksen (EY) N:o 396/2005 liitteessä II ja liitteessä III olevassa B osassa.
  (2)
  Asetuksessa (EY) N:o 396/2005, sellaisena kuin se on muutettuna komission asetuksella (EU) N:o 899/2012 (2), vahvistetaan näiden kolmen aineen osalta väliaikaiset jäämien enimmäismäärät tuoreissa yrteissä ja yrttiuutejuomissa, kunnes näiden aineiden esiintymisestä kyseisissä tuotteissa toimitetaan seurantatiedot. European Herbal Infusions Association (EHIA, Euroopan yrttiuutejuomien valmistajien järjestö) toimitti tällaiset tiedot komissiolle, eikä näiden aineiden jäämiä kyseisten tietojen mukaan enää esiinny kyseisissä tuotteissa, lukuun ottamatta tuoreissa yrteissä ja ruusun terälehdissä esiintyvää profenofossia. Sen vuoksi on aiheellista pidentää profenofossin väliaikaisten jäämien enimmäismäärien voimassaoloaikaa tuoreiden yrttien ja ruusun terälehtien osalta, kunnes seurantatietoja saadaan lisää, ja alentaa väliaikaiset jäämien enimmäismäärät asianomaisille määritysrajoille kaikkien muiden torjunta-aineiden ja tuotteiden yhdistelmien osalta tuoreiden yrttien ja yrttiuutejuomien ryhmissä.
  (3)
  Kun otetaan huomioon tarkasteltavana olevan asian kannalta merkitykselliset tekijät, asianmukaiset muutokset jäämien enimmäismääriin täyttävät asetuksen (EY) N:o 396/2005 14 artiklan 2 kohdan vaatimukset.
  (4)
  Unionin kauppakumppaneita on kuultu Maailman kauppajärjestön kautta uusista jäämien enimmäismääristä, ja niiden kannanotot on otettu huomioon.
  (5)
  Sen vuoksi asetusta (EY) N:o 396/2005 olisi muutettava.
  (6)
  Tuotteiden tavanomaisen kaupan pitämisen, jalostuksen ja kulutuksen mahdollistamiseksi tässä asetuksessa olisi säädettävä sellaisia tuotteita koskevasta siirtymäjärjestelystä, jotka on tuotettu laillisesti ennen jäämien enimmäismäärien muuttamista ja joiden osalta tiedot osoittavat kuluttajansuojan säilyvän korkeatasoisena.
  (7)
  Olisi sallittava kohtuullinen siirtymäaika ennen muutettujen enimmäismäärien soveltamista, jotta jäsenvaltiot, kolmannet maat ja elintarvikealan toimijat voivat valmistautua jäämien enimmäismäärien muuttamisesta johtuviin uusiin vaatimuksiin.
  (8)
  Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
  ON HYVÄKSYNYT TÄMÄN ASETUKSEN:
  1 artikla
  Muutetaan asetuksen (EY) N:o 396/2005 liitteet II, III ja V tämän asetuksen liitteen mukaisesti.
  2 artikla
  Asetusta (EY) N:o 396/2005, sellaisena kuin se oli ennen muuttamista tällä asetuksella, sovelletaan edelleen tuotteisiin, jotka on tuotettu laillisesti ennen 7 päivää toukokuuta 2015.
  3 artikla
  Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
  Sitä sovelletaan 7 päivästä toukokuuta 2015.
  Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
  Tehty Brysselissä 15 päivänä lokakuuta 2014.